Title: Návrh
Author: x
Last saved by: sulik

Predkladacia správa

	Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov je vypracovaný mimo Plánu legislatívnych úloh vlády Slovenskej republiky na rok 2004.
	S účinnosťou od 1. januára 2004 žiaci stredných škôl a študenti vysokých škôl nepodliehajú povinnému dôchodkovému poisteniu. Zákon o sociálnom poistení im umožňuje výlučne dobrovoľné poistenie.
	Predloženým návrhom zákona sa upravuje poskytovanie invalidného dôchodku fyzickým osobám, ktoré sa stanú invalidnými v období, v ktorom sa považujú za nezaopatrené dieťa, t.j. v zásade do dovŕšenia 26 rokov veku.
	Navrhovanou právnou úpravou 
-	sa zabezpečuje invalidným dôchodkom každá fyzická osoba, ktorá sa stane invalidnou v období nezaopatrenosti,
-	nárok na invalidný dôchodok vznikne najskôr dovŕšením 18 rokov veku,
-	vznik nároku nie je podmienený splnením podmienky získania potrebného počtu rokov dôchodkového poistenia,
-	suma invalidného dôchodku sa určí z minimálnej mzdy alebo ak táto fyzická osoba podliehala povinnému alebo dobrovoľnému dôchodkovému poisteniu z vymeriavacieho základu, z ktorého platila poistné na dôchodkové poistenie a invalidný dôchodok sa bude vyplácať v tej sume, ktorá je vyššia,
-	úhradu nákladov na invalidné dôchodky týchto osôb bude financovať štát,
-	sa upresňujú dôvody prerušenia povinného nemocenského poistenia, povinného dôchodkového poistenia a povinného poistenia v nezamestnanosti zamestnanca  o dlhodobé uvoľnenie na výkon funkcie v odborovom orgáne a na výkon funkcie člena zamestnaneckej rady, ak sa zamestnancovi neposkytuje náhrada mzdy,
-	sa vypúšťa osobitná definícia vymeriavacieho základu na platenie poistného zamestnanca, ktorý vykonáva štátnu službu v sídle služobného úradu v zahraničí, zamestnanca, ktorý vykonáva verejnú službu v zahraničí, zahraničného spravodajcu Slovenského rozhlasu a Slovenskej televízie z dôvodu, aby týmto vymeriavacím základom bol celý funkčný plat, ktorý podlieha dani z príjmov,

-	sa upravuje riešenie záväzkov lôžkových zdravotníckych zariadení  v zriaďovacej pôsobnosti štátu a záväzky decentralizovaných lôžkových zdravotníckych zariadení voči Sociálnej poisťovni tak, aby sa v čo najmenšej miere zaťažili verejné financie a  nezakladali sa dodatočné nároky na štátny rozpočet,
-	dopĺňa sa do zdravotných výkonov, ktoré uhrádza zo správneho fondu Sociálna poisťovňa poskytovateľom zdravotnej starostlivosti, vystavenie preukazu o trvaní dočasnej pracovnej neschopnosti,
-	zabezpečuje sa tvorba správneho fondu Sociálnej poisťovne aj z poistného plateného do rezervného fondu solidarity.
V roku 2005 výdavky na invalidné dôchodky, ktoré budú financované z prostriedkov štátneho rozpočtu, sa predpokladajú vo výške 14 mil. Sk.